Nadareni učenik brodske Gimnazije sudjelovao je na kemijskoj olimpijadi u Tajlandu te matematičkoj u Rio de Janeiru

Jako sam zadovoljan rezultatima, makar uvijek može bolje. Više nego ikada prije osjetio sam da se uloženi trud isplati – kaže nadareni učenik brodske Gimnazije Matije Mesića Borna Šimić, koji nastavlja nizati uspjehe na najvećim svjetskim natjecanjima. I lani je briljirao iz brojnih predmeta, ali ni iz čega nije otišao na međunarodno. Zato je sada malo suzio izbor, što se pokazalo odličnom taktikom.

Na jesen nova natjecanja

Nakon što je “rasturio” na međunarodnoj kemijskoj olimpijadi u Tajlandu, gdje je osvojio sjajno srebrno odličje, osamnaestogodišnjak se nije vraćao u Hrvatsku, nego je odmah poletio na drugi kraj svijeta, u brazilski Rio de Janeiro. Ondje se na matematičkoj olimpijadi u vrlo jakoj konkurenciji okitio brončanom medaljom, a samo nijanse dijelile su ga da i tamo osvoji srebro. S dvaju egzotičnih putovanja jučer se vraćao preko Dubaija. Sa sobom je ponio pregršt dojmova i poneki suvenir za trajnu uspomenu.

– Tajland je jako lijepa država s drukčijom i zanimljivom kulturom i izvrsnom hranom. Olimpijada je bila vrlo dobro organizirana i sve je teklo glatko. U Brazilu je također bilo lijepo i nešto opuštenije nego u Tajlandu te smo imali priliku čuti lokalnu glazbu i vidjeti ples – ističe Borna.

U Borninim rodnim Beravcima, iz kojih u školu svaki dan putuje 40 kilometara, oduvijek su znali da u selu imaju pravog malog genijalca. Svi su oduševljeni njegovim uspjesima. Za razliku od drugih školaraca, koji ljeto koriste za kupanje i provod, on ima neke druge prioritete. Kada mu je dosadno, uzme zadatke i rješava ih. Ono malo slobodnog vremena što mu ostane koristi za čitanje i bicikliranje.

Baka Đurđa nagovara ga da se prijavi za kviz, a mama Dunja sretna je što on sve svoje ispite doživljava kao igru i zadovoljstvo. Za ovu je godinu završio s natjecanjima, osim nekih manjih iz matematike koja ga očekuju na jesen i u prosincu.

Cambridge ili PMF

U rujnu će krenuti u četvrti razred, a po završetku srednje škole želi upisati neki fakultet vezan uz matematiku ili kemiju. Svjestan je da je riječ o važnoj odluci i ne želi je donositi nepromišljeno. S obzirom na to da odlično govori engleski i njemački, moguće je da će i to utjecati na njegov daljnji put. – Još uvijek nisam definitivno odlučio gdje ću studirati. Prije sam dosta razmišljao o sveučilištu u Bonnu, koje ima dobar matematički odsjek, ali sada mi se nekako bližim čini Cambridge. Ostanem li u Hrvatskoj, upisat ću PMF u Zagrebu – zaključio je Borna.